આજની ઝડપી અને તણાવયુક્ત જીવનશૈલીમાં આપણે વારંવાર એવું સાંભળીએ છીએ કે નાની ઉંમરમાં હૃદયરોગનો એટલે કે હાર્ટ એટેકનો હુમલો આવ્યો. પરંતુ તાત્કાલિક સારવાર મળવાને કારણે બચી ગયા છે. પહેલાં તો આપણા મનમાં પ્રશ્ર્ન થાય કે હૃદયરોગ શા માટે આવે અને થવાનું કારણ શું? હૃદયરોગ અને કોલેસ્ટ્રોલને સંબંધ હોવાથી લોહીમાં કોલેસ્ટ્રોલના પ્રમાણનું નિયમન કરવું જોઇએ. ખાસ કરીને મેદસ્વી વ્યક્તિમાં કોલેસ્ટ્રોલના ઉત્પાદનનું મુખ્ય કેન્દ્ર લીવર છે. જ્યારે લીવરમાં વધુ પ્રમાણમાં કોલેસ્ટ્રોલ બને છે ત્યારે લોહીમાં તેનું પ્રમાણ વધે છે અને પેશીઓમાં અને નસમાં કેલ્શિયમના ક્ષારો સાથે કોલેસ્ટ્રોલના થર જામી જાય છે. આને કારણે લોહીની નસો કઠણ બને છે.